דייב רוטשילד

ממוזער|כרטיס ביקור של בר-מסעדה 'פינק'
דייב (קורט) רוטשילד (3 ביולי 1910 – 7 באוקטובר 1994) היה הבעלים והמנהל של פינק בירושלים. הבר, ששכן ברחוב ההסתדרות 2 פינת רחוב המלך ג'ורג', נבחר לאחד מ-50 הברים טובים בעולם.

ביוגרפיה
ראשית חייו והעלייה ארצה
רוטשילד נולד ב-3 ביולי 1910 להרמן רוטשילד ובאבט שטיינהרדט בעיירה גרולצהופן, באזור בווריה שבגרמניה. ב-1928 הוא סיים לימודי מסחר בהלברשטאט, והצטרף לעבודה בעסק המשפחתי – ניהול פונדק ומבשלת בירה בשנים 1928-1929. בשנת 1933 נעצר אביו ונשלח למחנה הריכוז דכאו. בעקבות המעצר, החליט רוטשילד לעזוב את משפחתו וברח באותו הלילה.

הוא עזב להיידלברג, ועבר את הגבול לאמסטרדם, הולנד. משם עבר לפריז כדי למצוא עבודה, ונשלח כפליט לעזור בעבודה חקלאית בעיר ליון. עד מהרה גורש גם מליון ונסע בחזרה לפריז. ב-25 בספטמבר 1935 יצא ממרסיי על אוניית שמפוליון שהגיע לנמל יפו ב-3 באוקטובר 1935. הוא השתקע בירושלים ומצא תעסוקה ראשונה כמחלק סחורה לבתי קפה בעיר. הוא עבד מעט גם בבנייה, ובמקביל החל לעסוק במלצרות - תחילה בקפה 'פאראמונט' ליד קולנוע אדיסון.

ב-1937 שימש רוטשילד כמלצר ב'קפה תאבור' ברחוב בן-יהודה, ואחר כך במסעדת 'אירופה' הידועה בכיכר ציון. בהמשך החל לעבוד כמלצר בבר-מסעדה 'פינק' שבמרכז העיר, ושם למד את רזי המקצוע של עולם המסעדנות. ב-1946 הוא נכנס כשותף בבר, ובשנת 1950 קנה את חלקם של שאר שותפיו - ובכך הפך להיות הבעלים הבלעדי של מסעדת 'פינק'.

בר-מסעדה פינק

מ-1950 החל רוטשילד לפתח את הבר-מסעדה לפי ראות עיניו וטעמו האישי, ביחד עם אשתו אנטוניה 'טונקה' לבית הנדלר. הוא הפך את הבר-מסעדה הקטן למוסד בעל שם עולמי אשר נבחר בין היתר על ידי המגזינים ניוזוויק ו-Reader's Digest לאחד מ-50 הברים הטובים בעולם.

בתקופת ניהולו של רוטשילד הגיע המקום לשיא פרסומו ושגשוגו. בהתחלה המסעדה הייתה בת שתי הקומות, כשבקומה התחתונה היה בר ובקומה העליונה היו שולחנות-אוכל ופסנתרן. בתחילת שנות ה-50 החליטו רוטשילד ואשתו להפוך את הקומה השנייה לדירה, ושם הם התגוררו במהלך השנים.

ייחודו של המקום היה בשמירה על האווירה האירופאית אשר הייתה קיימת בו עוד מזמן המנדט. על גבי הקירות היו ציורים של אמנים רבים וידועי שם, ביניהם יוסי שטרן ויוסל ברגנר. המאכל המפורסם ביותר של הבר-מסעדה היה מרק הגולאש אשר מתכונו הסודי נשמר בחשאיות לאורך כל השנים.

פטירתו
רוטשילד נפטר בגיל 84 ב-7 באוקטובר 1994 בביתה של בתו במבשרת ציון. חתנו, מולי עזריאלי, לקח את המסעדה תחת חסותו והמשיך לשמור על צביון המסעדה מאז הקמתה. בשנת 2005 נסגרה המסעדה בעקבות אירועי האינתיפאדה השנייה. קורט דייב רוטשילד קבור בהר המנוחות גבעת שאול בירושלים.

לאחר סגירתה של מסעדת פינק נפתח במקומה סניף של קפה נאמן. כיום (2024) פועל במקום סניף של רשת אייבורי מחשבים.

 צאצאיו 
עדנה, בת יחידה, שהתחתנה עם שמואל (מולי) עזריאלי שהפך עם הזמן לשותפו של דייב, ויחדיו היו בעלי ומנהלי מסעדת 'פינק' בירושלים. לעדנה ושמואל עזריאלי שני צאצאים: ערן ועמיר עזריאלי.

 הנצחה 
בדצמבר 2024, 19 שנים לאחר סגירת שערי המקום, הוצב שלט שימור מטעם עיריית ירושלים והמועצה לשימור אתרי מורשת בישראל, בחזית הבניין בה פעלה המסעדה. השלט מנציח את פעילות המקום ובעליו דייב רוטשילד ושמואל עזריאלי.
ממוזער|שלט שימור המנציח את פעילות 'פינק' מטעם המועצה לשימור אתרי מורשת בישראל. צילום: ערן עזריאלי

 לקריאה נוספת 
 דוד קרויאנקר, המשולש הירושלמי: ביוגרפיה אורבנית, ירושלים, הוצאת כתר, 2011 (בעיקר הפרק: בית דירות: בר- ביסטרו 'פינק', עמ' 168-169).

קישורים חיצוניים
 כתבה על פינק 
 תמונת דייב, ארכיון משפחת אהרון
 A Toast to Jerusalem's Great Finks' Bar, כתבה של TAKI, שנת 2000

 שחזור 'פינק' במוזיאון מגדל דוד, רחל ניימן, יוני 2018



 שמואל עזריאלי בעבודה, Remembering Fink's in Jerusalem, politicians, celebrities dined there, כתבה של George Medovoy, ג'רוזלם פוסט, ספטמבר 2020 לזכרו של שמואל עזריאלי
 Remembering Fink's Bar, ג'רוזלם פוסט, GREER FAY CASHMAN, מאי 2018
 מולי ועדנה עזריאלי בשחזור מסעדת 'פינק' במוזיאון מגדל דוד בירושלים, Jerusalem visits ye olde British mandate era for a spot of nostalgia, JESSICA STEINBERG, The Times of Israel, מאי 2018
 תפריט מסעדת 'פינק', The Culinary Institute of America Menu Collection

 געגועים ל'פינק' שנסגר, מאת אייל גפן, אכול ושאטו, 2007
 שמואל ועדנה עזריאלי, תערוכת 'לונדון בירושלים' מסעדת 'פינק', Jerusalem Post, Simone Masha, LONDON IN JERUSALEM


קטגוריה:מסעדנים ישראלים
קטגוריה:יהודים גרמנים
קטגוריה:אנשי העלייה החמישית
קטגוריה:ישראלים ילידי גרמניה
קטגוריה:יהודים הקבורים בהר המנוחות
קטגוריה:ישראלים שנולדו ב-1910
קטגוריה:ישראלים שנפטרו ב-1994